De Lille loop deur in parlementêre debatDie minister van openbare werke, Patricia de Lille. (Foto: Phando Jikelo/ANA) Die minister van openbare werke, Patricia de Lille, het Donderdagaand behoorlik deurgeloop in die parlementêre debat oor haar begrotingspos, wat in die Nasionale Raad van Provinsies plaasgevind het. Opposisielede het vele mislukkings van haar departement op haar brood gesmeer, van die omstrede grensheining by Beitbrug tot die swak omstandighede waarin terugkerende Suid-Afrikaners tydens die grendelstaat gehuisves is. Tim Brauteseth, DA-LP, het gesê De Lille blameer almal behalwe haarself vir haar mislukkings en tekortkominge. Hy het gevra wanneer haar departement eendag die baie grond in Kaapstad wat hulle onbenut besit, beskikbaar sal stel vir die ontwikkeling van bekostigbare behuising. Voorts het Brauteseth verwys na die onbenutbare heining van R37 miljoen weerskante van die Beitbrug-grenspos met Zimbabwe, en die “vieslike, onhigiëniese” toestande waarin Suid-Afrikaners hul kwarantyn met terugkeer uit die buiteland moet deurbring, en wat haar departement se verantwoordelikheid is. Hy het gesê dit is geen wonder dat die hof nou beslis het die terugkerendes moet eerder selfisoleer nie – maar De Lille blameer haar amptenare. Die DA-LP wou voorts weet presies watter stappe gedoen is voor De Lille besluit het om die Onafhanklike Ontwikkelingstrust (IDT) te sluit, en wat die nuutgestigte organisasie Infrastruktuur Suid-Afrika is waarvoor belastingbetalersgeld begroot is. Armand Cloete, VF Plus-LP, het gesê De Lille sal altyd ’n buitestander in die kabinet wees, wat met een hand agter haar rug vasgemaak veg. Hy het haar ook oor die Beitbrug-grensdraad vasgetrap, en gesê sy kan vergeet van haar planne om die private sektor met haar departement te laat saamwerk, want die private sektor wantrou die ANC-regering. Cloete het voorts vertoë gerig dat haar departement veral omsien na die instandhouding van water-infrastruktuur in die Vrystaat. In haar repliek het De Lille gesê haar departement het al op verskeie plekke in Kaapstad grond beskikbaar gestel, en dat die herstel en instandhouding van infrastruktuur vir watervoorsiening prioriteit is vir haar departement.